**ΛΟΓΟΤΕΧΝΙΑ Γ΄ΛΥΚΕΙΟΥ – ΘΕΜΑΤΙΚΟΣ ΑΞΟΝΑΣ: ΦΥΣΙΚΟ ΠΕΡΙΒΑΛΛΟΝ**

**Κείμενο**

*Με συναίσθηση της ηθικής ευθύνης για την προστασία της Φύσης και τη διασφάλιση ποιοτικών όρων διαβίωσης για τις μελλούμενες γενιές η ποίηση υπεισέρχεται στον επίκαιρο περιβαλλοντικό προβληματισμό. Αν η βουκολική ποίηση του παρελθόντος εξύμνησε τη Φύση για την ευδαιμονία που προσφέρει στον άνθρωπο, η σύγχρονη ποίηση προσπαθεί και πολεμά να κρατήσει τον επίγειο παράδεισο που χάνεται. Στο ποίημα «Είναι» η ποιήτρια Μάρω Παπαδημητρίου ενώνει τη φωνή της με τον ομότεχνό της Κ. Κρυστάλλη, για να καταγγείλει την κακοποίηση του φυσικού περιβάλλοντος από τον άνθρωπο αλλά και για να προβληματίσει τον αναγνώστη για τις διαστάσεις της κλιματικής κρίσης.*

*«Είναι»*

|  |
| --- |
| …οι κουκουναριές στο πεζοδρόμιο που άπλωσαν ρίζες  κάτω απ’ την άσφαλτο και τη γκάστρωσαν  ο τσαλαπετεινός που δε φάνηκε Απρίλης μήνας, αλήθεια  **κλωνάρια απ’ αγριπρίναρα φουρκάλες από ελάτια**  **θέλω να στρώνω στοιβανιές κι απάνω να πλαγιάζω**  είναι η ασφυξία της τσιμεντένιας πρωτεύουσας ξανά πάντα  ένα Πάσχα χιονισμένο στις Κυκλάδεςμηδές Κελσίου  η λεμονιά η αλέμονη στη λάσπη της βροχής να κοκκινίζει  **θέλω ν’ ακούω τριγύρω μου πεύκα κι οξιές να σκούζουν**  **ν’ ακούω τον ήχο της βροχής και να γλυκοκοιμιέμαι**  είναι ποτάμια τοξικά και δάση αποκαΐδια, ζώνες νεκρές  πνίχτρες βροχές, ρέματα μπαζωμένα, καταραμένα υστερνά  **θέλω κρεμάμενα νερά δεξιά- ζερβιά να βλέπω**  είναι λόγια, πρωτόκολλα, μηχανισμοί, αποφάσεις  φαινόμενα ακρότατα, η ανακύκλωση της απάθειας  ο βίος ο αβίωτος και ο κακός μας καιρός ο άχαρος  **θέλω…. μα δεν έχω φτερά, δεν έχω κλαπατάρια**  είναι η παραίτηση η απόσταση η ερημιά η απόγνωση  οι μετρήσεις του Εθνικού Αστεροσκοπείου στο βρόντο  εγώ και εσύ που δεν φταίμε νομίζουμε, κατά τύχη μαζί  ανέστιοι πολίτες της φτώχειας, συλλέκτες του τίποτα  **και τυραννιέμαι, και πονώ, και σβιέμαι νύχτα – μέρα**  με ένα ποίημα από καρδιάς αποκαρδιωμένο κι αδέσποτο  στο γκρίζο φόντο των καιρών, άλλοτε ουρανός. |

**Μάρω Παπαδημητρίου (ένθετοι στίχοι Κ. Κρυστάλλης, Στον σταυραητό)**

**Θέμα Γ**

Να σχολιάσετε το κεντρικό θέμα του ποιήματος αλλά και την επικοινωνιακή πρόθεση της ποιήτριας εστιάζοντας στις γλωσσικές επιλογές της δημιουργού αλλά στη διαφορά ύφους μεταξύ των δικών της στίχων και των ένθετων στίχων του ποιητή Κ. Κρυστάλλη. Συμμερίζεστε τις ανησυχίες και τον προβληματισμό της ποιήτριας ή όχι; Καταθέστε τεκμηριωμένα την προσωπική σας άποψη.